Drywende mielieboer: ‘Ons is só geseënd’JC en sy vrou, Tharina. Foto: Facebook/JC Bezuidenhout ŉ Onlangse video van ŉ boer wat op ŉ opblaasring op die water tussen sy mielies dryf, het mense omtrent aan die skater gehad, en die video is reeds duisende kere op sosiale media gekyk. Maroela Media het vroeër vandag die video gedeel en lesers gevra om dié boer te help opspoor. Dit was nie lank voordat lesers die drywende mielieboer geïdentifiseer het nie. Jan Christoffel Bezuidenhout (33), of JC vir kort, woon op die plaas Genadendal buite Wesselsbron in die Vrystaat en boer hoofsaaklik met mielies. Nes talle ander boere het JC ook vreeslik gesukkel tydens die droogte. “Dit het soos ŉ woestyn hier by ons gelyk en die wind het die grond weggewaai. Al die boere in die omgewing het gesukkel. Ons het vreeslik min geplant hierdie seisoen, maar ons wou ŉ kans vat,” het JC aan Maroela Media gesê. JC het op 7 November verlede jaar begin plant en eers op 28 Desember vir die eerste keer goeie reën gekry. “Van 1 Januarie tot vandag het ek 450 mm reën ontvang. Kyk, dis baie reën! Dit het verlede jaar, vir die hele jaar, net so oor die 500 mm gereën.” In die video lê JC op ŉ opblaasring en dryf in die water in sy mielieland. Hy gesels ewe met sy buurman, Buks de Klerk, oor die mielies. Dit was ook Buks wat die video geneem het. “Man, dit het so gereën hier by ons, dat alles oorspoel het. Ek vir my vrou gesê ek gaan nou op die tube klim en kyk waar die stroom my gaan vat. Dit was so 13:00 se kant,” het JC vertel. Vir hom is daar nie iets soos te veel water nie en meen hy vat eerder baie water as die droogte wat hy verlede jaar ervaar het. “God is goed. Ek en my vrou is so geseënd en ongelooflik dankbaar.”